HR Službeni list Europske unije C 195/4

Obavijest o pokretanju revizije nakon isteka antidampinških mjera koje se primjenjuju na uvoz aktivnog ugljena u prahu podrijetlom iz Narodne Republike Kine

2013/C 195/05

Nakon objave obavijesti o skorom isteku (1) antidampinških mjera koje se primjenjuju na uvoz aktivnog ugljena u prahu podrijetlom iz Narodne Republike Kine, Europska Komisija (u daljnjem tekstu „Komisija”) zaprimila je zahtjev za reviziju u skladu s člankom 11. stavkom 2. Uredbe Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (2) (u daljnjem tekstu „temeljna Uredba”).

1. Zahtjev za reviziju

Zahtjev za reviziju podnijeli su 9. travnja 2013. Cabot Norit Nederland BV i Cabot Norit (UK) Ltd (u daljnjem tekstu „podnositelji zahtjeva”) u ime proizvođača koji predstavljaju više od 25 % udjela ukupne proizvodnje aktivnog ugljena u prahu u Uniji.

2. Proizvod iz postupka revizije

Proizvod podložan reviziji je aktivni ugljen u prahu („proizvod iz postupka revizije”) s oznakom KN 3802 10 00).

3. Postojeće mjere

Konačna antidampinška pristojba postojeća je mjera uvedena Uredbom Vijeća (EZ) br. 649/2008 (3).

4. Razlozi za reviziju

Zahtjev se temelji na činjenici da bi istekom mjera vjerojatno došlo do nastavka dampinga i ponavljanja štete industriji Unije.

4.1. Tvrdnja o vjerojatnosti nastavka dampinga

S obzirom na to da se sukladno odredbama članka 2. stavka 7. temeljne Uredbe Narodna Republika Kina smatra zemljom bez tržišnog gospodarstva, podnositelji zahtjeva utvrdili su uobičajenu vrijednost uvoza iz Narodne Republike Kine na temelju cijene u trećoj zemlji tržišnog gospodarstva, Sjedinjenim Američkim Državama. Tvrdnja o vjerojatnosti nastavka dampinga temelji se na usporedbi na taj način utvrđene uobičajene vrijednosti s izvoznom cijenom proizvoda iz postupka revizije (cijena fco tvornica) pri prodaji za izvoz u Uniju.

Na temelju toga, obračunane dampinške marže znatne su za dotičnu zemlju.

4.2. Tvrdnja o vjerojatnosti ponavljanja štete

Podnositelji zahtjeva također iznose tvrdnju o vjerojatnosti ponavljanja štete. U tom pogledu podnositelji zahtjeva dostavili su dokaze da će, ako se dopusti zastarijevanje mjera, porasti opseg uvoza proizvoda iz postupka revizije iz dotične zemlje u Uniju zbog postojanja neiskorištenih kapaciteta proizvodnih postrojenja proizvođača izvoznika u Narodnoj Republici Kini.

Nadalje, tvrdi se da će uvozni tokovi dotičnih proizvoda vjerojatno rasti ako se dopusti zastarijevanje mjera zbog najnovijeg produžetka antidampinških mjera koje se primjenjuju na uvoz sličnih proizvoda na tradicionalnom tržištu osim EU-a, na primjer u Sjedinjenim Američkim Državama.

Naposljetku, podnositelji zahtjeva iznose tvrdnju da je uklanjanje štete većinom posljedica postojanja mjera te da bi, ako se dopusti zastarijevanje mjera, svako ponavljanje znatnog uvoza po dampinškim cijenama iz dotičnih zemalja dovelo do ponavljanja štete industriji Unije.

5. Postupak

Nakon savjetovanja sa Savjetodavnim odborom Komisija je utvrdila da postoje dostatni dokazi koji opravdavaju pokretanje postupka revizije nakon isteka mjera, te zatim pokreće reviziju sukladno članku 11. stavku 2. temeljne Uredbe.

Revizijom nakon isteka mjera utvrdit će se postoji li vjerojatnost da bi istek mjera doveo do nastavka ili ponavljanja dampinga proizvoda iz postupka revizije podrijetlom iz dotične zemlje te nastavka ili ponavljanja štete industriji Unije. U tom će pogledu Komisija također istražiti uzročno-posljedičnu vezu između dampinga i materijalne štete utvrđene tijekom ispitnog postupka.

5.1. Postupak za određivanje vjerojatnosti nastavka ili ponavljanja dampinga

Pozivaju se proizvođači izvoznici (4) proizvoda iz postupka revizije iz dotične zemlje, uključujući one koji nisu surađivali u ispitnom postupku/ispitnim postupcima prije primjene mjera na sudjelovanje u ispitnom postupku Komisije.

5.1.1. Proizvođači izvoznici u ispitnom postupku

5.1.1.1. Postupak odabira proizvođača izvoznika na koje će se odnositi ispitni postupak u dotičnoj zemlji

(a) Odabir uzorka

S obzirom na potencijalno velik broj proizvođača izvoznika iz ovog postupka revizije nakon isteka mjera u Narodnoj Republici Kini te radi završetka ispitnog postupka u propisanim rokovima, Komisija odabirom uzorka može na razumnu mjeru ograničiti broj proizvođača izvoznika koji će sudjelovati u ispitnom postupku (postupak se naziva i „odabir uzorka”). Odabir uzorka provodi se u skladu s člankom 17. temeljne Uredbe.

Kako bi Komisija mogla odlučiti o potrebi odabira uzorka i, ako je on potreban, o postupku odabira uzorka, svi proizvođači izvoznici ili njihovi predstavnici koji ih zastupaju, uključujući one koji nisu surađivali u ispitnom postupku koji je vodio do primjene mjera podložnih ovoj reviziji, moraju se obratiti Komisiji. Te stranke dužne su javiti se Komisiji u roku od 15 dana od datuma objave ove obavijesti u Službenom listu Europske unije, osim ako nije drukčije određeno i priložiti podatke o svojem/svojim društvu/društvima koji se traže u Prilogu A ovoj obavijesti.

Kako bi prikupila podatke koje smatra potrebnima za odabir uzorka proizvođača izvoznika, Komisija će kontaktirati i s tijelima dotične zemlje te može kontaktirati sa svim poznatim udruženjima proizvođača izvoznika.

Sve zainteresirane stranke koje žele dostaviti ostale relevantne podatke u vezi s odabirom uzorka, izuzev podataka koji su zatraženi u navedenom stavku, moraju to učiniti u roku od 21 dana od objave ove obavijesti u Službenom listu Europske unije, osim ako nije drukčije određeno.

Ako je potrebno odabrati uzorak, proizvođači izvoznici mogu se odabrati na temelju najvećeg reprezentativnog obujma izvoza u Uniju koji se razumno može ispitati u raspoloživom razdoblju. Komisija će obavijestiti sve poznate proizvođače izvoznike, tijela dotičnih zemalja, i ako je primjenjivo, udruženja proizvođača izvoznika putem tijela dotične zemlje društava odabranih za uzorak.

Kako bi prikupila podatke koje smatra potrebnima za svoj ispitni postupak u vezi s proizvođačima izvoznicima, Komisija će poslati upitnike proizvođačima izvoznicima odabranima za uzorak, svim poznatim udruženjima proizvođača izvoznika i tijelima dotične zemlje.

Svi proizvođači izvoznici odabrani za uzorak i sva poznata udruženja proizvođača izvoznika obvezni su predati ispunjeni upitnik u roku od 37 dana od datuma obavijesti o odabiru uzorka, osim ako nije drukčije određeno.

U upitniku se među ostalim traže podaci o strukturi društva/društava proizvođača izvoznika, djelatnostima društva/društava u odnosu na proizvod iz postupka revizije, troškovima proizvodnje, prodaji proizvoda iz postupka revizije na domaćem tržištu dotične zemlje i prodaji proizvoda iz postupka revizije Uniji.

Ne dovodeći u pitanje moguću primjenu članka 18. temeljne Uredbe, smatrat će se da društva koja su odobrila svoje moguće uključenje u uzorak, ali nisu u njega odabrana, surađuju (u daljnjem tekstu „proizvođači izvoznici izvan uzorka koji surađuju”).

5.1.2. Dodatni postupak u vezi s proizvođačima izvoznicima u dotičnoj zemlji bez tržišnog gospodarstva

5.1.2.1. Odabir treće zemlje tržišnog gospodarstva

U prethodnom ispitnom postupku Sjedinjene Američke Države korištene su u svojstvu treće zemlje radi utvrđivanja uobičajene vrijednosti u vezi s Narodnom Republikom Kinom. Za postojeći ispitni postupak Komisija ponovno predviđa Sjedinjene Američke Države. Ovime se zainteresirane stranke pozivaju da dostave svoje napomene o prikladnosti ovog odabira u roku od 10 dana od datuma objave ove obavijesti u Službenom listu Europske unije.

5.1.3. Nepovezani uvoznici u ispitnom postupku (5) (6)

Pozivaju se nepovezani uvoznici proizvoda iz postupka revizije iz Narodne Republike Kine u Uniju na sudjelovanje u tom ispitnom postupku.

S obzirom na potencijalno velik broj nepovezanih uvoznika iz te revizije nakon isteka mjera te radi završetka postupka u propisanim rokovima, Komisija odabirom uzorka može na razumnu mjeru ograničiti broj nepovezanih uvoznika koji će sudjelovati u ispitnom postupku (postupak se naziva i „odabir uzorka”). Odabir uzorka provodi se u skladu s člankom 17. temeljne Uredbe.

Kako bi Komisija mogla odlučiti o potrebi odabira uzorka i, ako je on potreban, o odabiru uzorka, svi nepovezani uvoznici ili njihovi predstavnici koji djeluju u njihovo ime, uključujući one koji nisu surađivali u ispitnom postupku prije primjene mjera podložnih ovoj reviziji, moraju se obratiti Komisiji. Te stranke dužne su javiti se Komisiji u roku od 15 dana od datuma objave ove obavijesti u Službenom listu Europske unije, osim ako nije drukčije određeno, davanjem podataka o svojem/svojim društvu/društvima koji se traže u Prilogu B ovoj obavijesti.

Kako bi prikupila podatke koje smatra potrebnima za odabir uzorka nepovezanih uvoznika, Komisija može kontaktirati i sa svim poznatim udruženjima uvoznika.

Sve zainteresirane stranke koje žele dostaviti ostale relevantne podatke u vezi s odabirom uzorka, izuzev podataka koji su zatraženi u navedenom stavku, moraju to učiniti u roku od 21 dana od objave ove obavijesti u Službenom listu Europske unije, osim ako nije drukčije određeno.

Ako je potrebno odabrati uzorak, uvoznici se mogu odabrati na temelju najvećeg reprezentativnog obujma prodaje proizvoda iz postupka revizije u Uniji koji se razumno može ispitati u raspoloživom razdoblju. Komisija će o društvima odabranima za uzorak obavijestiti sve poznate nepovezane uvoznike i udruženja uvoznika.

Kako bi prikupila podatke koje smatra potrebnima za svoj ispitni postupak, Komisija šalje upitnike nepovezanim uvoznicima iz uzorka i svakom poznatom udruženju uvoznika. Te stranke dužne su dostaviti ispunjeni upitnik u roku od 37 dana od datuma obavijesti o odabiru uzorka, osim ako nije drukčije određeno.

U upitniku se među ostalim traže podaci o strukturi njihovog/njihovih društva/društava, djelatnostima društva/društava u odnosu na proizvod iz postupka revizije i prodaji proizvoda iz postupka revizije.

5.2. Postupak za određivanje vjerojatnosti nastavka ili ponavljanja štete

Kako bi se utvrdilo postojanje vjerojatnosti nastavka ili ponavljanja štete industriji Unije, pozivaju se proizvođači Unije proizvoda iz postupka revizije na sudjelovanje u ispitnom postupku Komisije.

5.2.1. Proizvođači Unije u ispitnom postupku

S obzirom na potencijalno velik broja proizvođača Unije iz ovog postupka revizije nakon isteka mjera te radi završetka postupka u propisanim rokovima, Komisija je odabirom uzorka odlučila na razumnu mjeru ograničiti broj proizvođača Unije koji će sudjelovati u ispitnom postupku (postupak se naziva i „odabir uzorka”). Odabir uzorka provodi se u skladu s člankom 17. temeljne Uredbe.

Komisija je privremeno odabrala uzorak proizvođača Unije. Zainteresirane stranke mogu pregledati pojedinosti u dokumentaciji predmeta. Zainteresirane stranke se pozivaju da pregledaju datoteku (u tu svrhu trebaju kontaktirati s Komisijom putem podataka o kontaktu iz donjeg odjeljka 5.6.). Ostali proizvođači Unije ili njihovi predstavnici koji djeluju u njihovo ime, uključujući one koji nisu surađivali u ispitnom postupku/ispitnim postupcima prije primjene mjera, a koji smatraju da postoje razlozi za njihovo uključenje u uzorak moraju kontaktirati s Komisijom u roku od 15 dana od datuma objave ove obavijesti u Službenom listu Europske unije.

Sve zainteresirane stranke koje žele dostaviti relevantne podatke u vezi s odabirom uzorka moraju to učiniti u roku od 21 dana od objave ove obavijesti u Službenom listu Europske unije, osim ako nije drukčije određeno.

Komisija će o društvima odabranima za uzorak obavijestiti sve poznate proizvođače Unije i/ili udruženja proizvođača Unije.

Kako bi prikupila podatke koje smatra potrebnima za svoj ispitni postupak, Komisija će poslati upitnike proizvođačima Unije iz uzorka i svim poznatim udruženjima proizvođača Unije. Te stranke dužne su dostaviti ispunjeni upitnik u roku od 37 dana od datuma obavijesti o odabiru uzorka, osim ako nije drukčije određeno.

U upitniku se među ostalim traže podaci o strukturi njihovog/njihovih društva/društava i financijskom i gospodarskom stanju društva/društava.

5.3. Postupak utvrđivanja interesa Unije

Ako se utvrdi vjerojatnost nastavka ili ponavljanja dampinga i štete, sukladno članku 21. temeljne Uredbe donosi se odluka o tome je li nastavak primjene antidampinških mjera protivan interesu Unije. Proizvođači Unije, uvoznici i predstavnici njihovih udruženja, korisnici i predstavnici njihovih udruženja i predstavnici udruga potrošača pozivaju se da se jave u roku od 15 dana od datuma objave ove obavijesti u Službenom listu Europske unije, ako nije drukčije određeno. Kako bi sudjelovale u ispitnom postupku, udruge koje predstavljaju potrošače moraju dokazati u istom vremenskom razdoblju da postoji objektivna veza između njihovih aktivnosti i proizvoda iz postupka revizije.

Stranke koje se jave u navedenom roku Komisiji mogu dostaviti podatke o interesu Unije u roku od 37 dana od datuma objave ove obavijesti u Službenom listu Europske unije, ako nije drukčije određeno. Ti podaci mogu se dostaviti u slobodnom obliku ili ispunjivanjem upitnika koji je pripremila Komisija. U bilo kojem slučaju, podaci dostavljeni u skladu s člankom 21. uzimaju se u obzir samo ako su pri dostavi potkrijepljeni činjeničnim dokazima. Stranke se također pozivaju na očitovanje u vezi s interesom EU-a da zadrži postojeće mjere.

5.4. Ostali podnesci

Podložno odredbama ove obavijesti, sve zainteresirane stranke pozivaju se da iskažu svoja mišljenja, dostave podatke i pruže popratne dokaze. Osim ako nije drukčije određeno, ti podaci i popratni dokazi moraju se dostaviti Komisiji u roku od 37 dana od datuma objave ove obavijesti u Službenom listu Europske unije.

5.5. Mogućnost saslušanja pred istražnim službama Komisije

Sve zainteresirane stranke mogu zatražiti saslušanje pred istražnim službama Komisije. Zahtjev za saslušanje podnosi se u pisanom obliku i mora sadržavati razloge na kojima se temelji. Zahtjev za saslušanje o pitanjima vezanima uz početni stupanj ispitnog postupka mora se podnijeti u roku od 15 dana od datuma objave ove obavijesti u Službenom listu Europske unije. Nakon toga, zahtjev za saslušanje mora se predati u rokovima koje je u svojoj komunikaciji sa strankama odredila Komisija.

5.6. Upute za izradu podnesaka i slanje ispunjenih upitnika i korespondenciju

Svi podnesci zainteresiranih stranaka za koje se zahtijeva povjerljivost zajedno s podacima zahtijevanima u ovoj obavijesti, ispunjenim upitnicima i korespondencijom, nose oznaku „Ograničeno” (7).

Zainteresirane stranke koje daju povjerljive podatke trebaju dostaviti sažetke tih povjerljivih podataka u skladu s člankom 19. stavkom 2. temeljne Uredbe koji se označuju oznakom „Na pregled zainteresiranim strankama”. Sažeci moraju biti dovoljno detaljni kako bi omogućili razumijevanje suštine podataka dostavljenih kao povjerljivih. Ako zainteresirana stranka koja dostavlja povjerljive podatke ne dostavi sažetak koji nije povjerljive prirode, traženog oblika i kvalitete, ti podaci mogu se odbaciti.

Zainteresirane stranke dužne su dostaviti sve podneske i zahtjeve u elektroničkom obliku (podneske koji nisu povjerljive prirode e-poštom, povjerljive na CD-R/DVD-u) i moraju navesti svoje ime, adresu, adresu e-pošte, brojeve telefona i faksa. Međutim, sve punomoći, potpisane potvrde i njihove ažurirane verzije uz obrazac zahtjeva za MET ili odgovori na upitnike moraju se dostaviti na papiru, tj. poštom ili osobno na adresu navedenu u nastavku. Ako zainteresirana stranka ne može dostaviti svoje podneske i zahtjeve u elektroničkom obliku, dužna je odmah kontaktirati s Komisijom u skladu s člankom 18. stavkom 2. temeljne Uredbe. Dodatne informacije povezane s korespondencijom s Komisijom zainteresirane stranke mogu potražiti na odgovarajućim stranicama web-mjesta Glavne uprave za trgovinu: http://ec.europa.eu/trade/tackling-unfair-trade/trade-defence

Adresa Komisije za korespondenciju:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË Faks +32 22979618

Adresa e-pošte : trade-pac-dumping@ec.europa.eu trade-pac-injury@ec.europa.eu

6. Nesuradnja

Ako zainteresirana stranka odbija pristup ili na neki drugi način ne pruža potrebne podatke u zadanim rokovima ili ako znatno ometa ispitni postupak, nalazi, pozitivni ili negativni, mogu se donijeti na temelju raspoloživih podataka u skladu s člankom 18. temeljne Uredbe.

Ako se utvrdi da je zainteresirana stranka dostavila lažne ili obmanjujuće podatke, ti se podaci zanemaruju, a mogu se koristiti raspoloživi podaci.

Ako zainteresirana stranka ne surađuje ili surađuje djelomično te se stoga nalazi temelje na činjenicama dostupnima u skladu s člankom 18. temeljne Uredbe, ishod za tu stranku može biti manje pogodan no što bi bio da je stranka surađivala.

7. Službenik za usmene rasprave

Zainteresirane stranke mogu zatražiti intervenciju službenika za usmene rasprave Glavne uprave za trgovinu. Službenik za usmene rasprave veza je između zainteresiranih stranaka i istražnih službi Komisije. Službenik za usmene rasprave ocjenjuje zahtjeve za pristup predmetu, sporove u vezi s povjerljivosti dokumenata, zahtjeve za produžetak rokova i zahtjeve trećih osoba za saslušanje. Službenik za usmene rasprave može organizirati saslušanje s pojedinačnom zainteresiranom strankom i posredovati kako bi se osiguralo da se prava na obranu zainteresiranih stranaka u potpunosti primjenjuju.

Svaki zahtjev za saslušanje pred službenikom za usmene rasprave podnosi se u pisanom obliku i mora navoditi razloge na kojima se temelji. Zahtjev za saslušanje o pitanjima vezanima uz početni stupanj ispitnog postupka mora se podnijeti u roku od 15 dana od datuma objave ove obavijesti u Službenom listu Europske unije. Nakon toga, zahtjev za raspravu mora se predati u rokovima koje je u svojoj komunikaciji sa strankama odredila Komisija.

Službenik za usmene rasprave omogućuje saslušanje uz sudjelovanje stranaka kako bi se mogla predstaviti različita stajališta i ponuditi pobijajući dokazi o pitanjima koja su među ostalim povezana s vjerojatnosti nastavka ili ponavljanja dampinga, štete i interesom Unije.

Zainteresirane stranke mogu potražiti više informacija i podatke za kontakt na stranicama službenika za usmene rasprave na web-mjestu Glavne uprave za trgovinu: http://ec.europa.eu/trade/tackling-unfair-trade/hearing-officer/index_en.htm

8. Plan ispitnog postupka

Ispitni postupak zaključuje se u skladu s člankom 11. stavkom 5. temeljne Uredbe u roku od 15 mjeseci od datuma objave ove obavijesti u Službenom listu Europske unije.

9. Mogućnost zahtjeva za postupak revizije sukladno članku 11. stavku 3. temeljne Uredbe

S obzirom na to da je ovaj postupak revizije nakon isteka mjera pokrenut u skladu s odredbama članka 11. stavka 2. temeljne Uredbe, njegovi nalazi neće rezultirati izmjenom razine postojećih mjera već će rezultirati povlačenjem ili zadržavanjem mjera u skladu s člankom 11. stavkom 6. temeljne Uredbe.

Ako bilo koja od zainteresiranih stranaka smatra da se revizijom mjera opravdava mogućnost izmjene razine mjera (tj. njihovo povećanje ili smanjenje), ta stranka može zatražiti reviziju u skladu s člankom 11. stavkom 3. temeljne Uredbe.

Stranke koje žele zatražiti takav postupak revizije koji bi se proveo neovisno od revizije nakon isteka mjera navedene u ovoj obavijesti mogu se obratiti Komisiji na navedenu adresu.

10. Obrada osobnih podataka

Osobni podaci prikupljeni u ovom ispitnom postupku obrađuju se u skladu s Uredbom (EZ) br. 45/2001 Europskog parlamenta i Vijeća o zaštiti pojedinaca u vezi s obradom osobnih podataka u institucijama i tijelima Zajednice i o slobodnom protoku takvih podataka (8).

(1) SL C 349, 15.11.2012., str. 19.

(2) SL L 343, 22.12.2009., str. 51.

(3) SL L 181, 10.7.2008., str. 1.

(4) Proizvođač izvoznik je svako društvo u zemlji koja proizvodi i izvozi proizvod iz postupka revizije na tržište Unije, bilo izravno ili putem treće stranke, uključujući svako njegovo povezano društvo uključeno u proizvodnju, domaću prodaju ili izvoz proizvoda iz postupka revizije.

(5) Samo uvoznici koji nisu povezani s proizvođačima izvoznicima mogu biti odabrani kao uzorak. Uvoznici koji su povezani s proizvođačima izvoznicima moraju ispuniti Prilog 1. upitniku za te proizvođače izvoznike. Sukladno članku 143. Uredbe Komisije (EEZ) br. 2454/93 o utvrđivanju odredaba za provedbu Carinskog zakonika Zajednice, osobe se smatraju povezanima samo ako: (a) jedna je službenik ili direktor poduzeća u vlasništvu druge osobe i obratno; (b) pravno su priznati partneri u poslu; (c) poslodavac su i posloprimac; (d) jedna je od njih izravni ili neizravni vlasnik, nadzire ili posjeduje 5 % ili više posto glavnih dionica s pravom glasa i dionica; (e) jedna izravno ili neizravno nadzire drugu; (f) izravno su ili neizravno pod nadzorom treće osobe; (g) zajedno izravno ili neizravno nadziru treću osobu; ili (h) članovi su iste obitelji. Osobe će se smatrati članovima iste obitelji samo ako su u jednom od sljedećih odnosa jedan s drugim: i. suprug i supruga; ii. roditelj i dijete; iii. brat i sestra (i polubrat i polusestra); iv. djed ili baka i unuk i unuka; v. ujak ili ujna i tetak ili tetka i stric ili strina i nećak ili nećakinja; vi. roditelj od supružnika, snaha ili zet; vii. šurjak i šurjakinja. (SL L 253, 11.10.1993., str. 1.). U ovom kontekstu, termin „osoba” označuje fizičku ili pravnu osobu.

(6) Podaci koje dostave nepovezani uvoznici mogu se koristiti i u ostalim vidovima ispitnog postupka osim utvrđivanja dampinga.

(7) Dokument s oznakom „Ograničeno” je dokument koji se smatra povjerljivim u skladu s člankom 19. Uredbe Vijeća (EZ) br. 1225/2009 (SL L 343 22.12.2009., str. 51.) i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). Također je zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

(8) SL L 8, 12.1.2001., str. 1.

PRILOG A